Բարսելոնա-Էլ Պրատ միջազգային օդանավակայան

Բարսելոնա-Էլ Պրատ օդանավակայան  (, ), հայտնի է նաև որպես Էլ Պրատի օդանավակայան, միջազգային օդանավակայան, որը գտնվում է Կատալոնիայի ինքնավար համայնքի մայրաքաղաք Բարսելոնայի կենտրոնից 12 կմ հեռավորության վրա գտնվող Էլ Պրատ դե Լյոբրեգատ բնակավայրում։

Համարվում է Իսպանիայի երկրորդ խոշորագույն օդանավակայանը՝ Ադոլֆ Սուարեսի անվան Մադրիդ Բարախաս միջազգային օդանավակայանից հետո։ Ըստ զբաղվածության ցուցանիշի՝ Բարսելոնայի օդանավակայանը յոթերորդն է ամբողջ Եվրոպայում` Լոնդոնի, Փարիզի, Ամստերդամի, Ֆրանկֆուրտի, Ստամբուլի և Մադրիդի օդանավակայաններից հետո։ 2016 թվականին Բարսելոնայի օդանավակայանն ընդունում է ռեկորդային թվով 44.1 միլիոն ուղևոր, որը շուրջ 11.2 տոկոսով գերազանցում էր նախորդ տարվա՝ 2015-ի ցուցանիշին։ Օդանավակայանը հիմնականում ծառայում է ներքին եվրոպական ուղղություններով, ինչպես նաև կազմակերպում է թռիչքներ դեպի Հյուսիսային (Միացյալ Նահանգներ, Կանադա) և Հարավային Ամերիկա (Արգենտինա, Բրազիլիա, Կոլումբիա, Պերու), Մերձավոր Արևելք (Իսրայել, Լիբանան, Հորդանան, Իրան, ԱՄԷ, Կատար), Ասիա (Չինաստան, Հարավային Կորեա, Սինգապուր, Հոնկոնգ, Պակիստան) և Աֆրիկա (Ալժիր, Եգիպտոս, Մարոկկո, Թունիս, Գամբիա, Եթովպիա, Սենեգալ)։

Ինչպես Բարախասի օդանավակայանը, այնպես էլ Էլ Պրատոն, սպասարկում է Իսպանիայի ազգային ավիափոխադրող «Puente Aéreo» ավիաընկերությունը։

Պատմություն 
Բարսելոնայի առաջին օդանավակայանը, որը կառուցվել է Էլ Ռոմոլարում, հիմնադրվել է 1916 թվականին։ Սակայն դա երկար հեռանկար չուներ, քանզի երկու տարի անց կառուցվում է նոր օդանավակայան՝ ավելի զարգացած ենթակառուցվածքներով։ Օդանավակայանի առաջին սպասարկող ինքնաթիռը եղել է «Groupe Latécoère» ընկերության ֆրանսիական արտադրության Salmson 300 օդանավը, որն իր առաջին չվերթը կատարել է Թուլուզից դեպի Կասաբլանկա։ 1927 թվականից սկսել է գործել պլանավորված կոմերցիոն ծառայություն։ 1948 թվականին ստեղծվում է Բարսելոնայի օդանավակայանի թռիչքուղին և հենց նույն տարում էլ իր ծառայություններն է այստեղ գործարկում առաջին օտարերկրյա ավիաընկերությունը՝ «Pan American World Airways»-ը, որն առաջին չվերթով Լիսաբոնից մեկնում է ընկերության գլխամաս Նյու Յորք։

Նույն տարվա նոյեմբերի 4-ին սկսվում է առաջին ներիսպանական չվերթների ձևավորումն ու Բարսելոնայի օդանավակայանի կապակցումը Մադրիդի Բարախաս օդանավակայանի հետ։ 1963 թվականին օդանավակայանից օգտվող քաղաքացիների թիվը հատում է մեկ միլիոնի շեմը։ 1965 թվականին կառուցվում է հսկիչ աշտարակ, իսկ 1968 թվականին՝ բացվում նոր տերմինալ, որը մինչ օրս գործում է։

1970 թվականի օգոստոսի 3-ին «Pan American World Airways»-ը սկսում է իրականացնել հերթական ծառայությունը Բարսելոնայի, Լիսաբոնի և Նյու Յորքի միջև՝ Boeing 747-ի գործարկմամբ։ 1976 թվականին կառուցվում է նոր տերմինալ՝ հատուկ ներպիրենեյան օդային ծառայությունների և բեռնափոխադրումներ համար, միացված փոստային և օդային բեռնափոխադրման ծառայություններ։ 1977 թվականին Բարսելոնա-Էլ Պրատ միջազգային օդանավակայանն ընդունում է 5 միլիոն ուղևոր։

1992 թվականին Ամառային օլիմպիական խաղերը ժամանում են Բարսելոնա և օդանավակայանը ստանձնում է արտասահմանյան բազմահազարավոր պատվիրակների, հյուրերի և երկրպագուների ժամանման ողջ ծանրությունը։ 1992 թվականին բացվում է նոր հսկիչ աշտարակ, որը փոխարինվում է 2006 թվականին։ 2009 թվականին բացվում է առաջին տերմինալը, որը մինչ օրս համարվում է ամենածանրաբեռված ենթակառուցվածքը։ Այսօր, չվերթների 70 %-ն իրականացվում է տերմինալ 1-ի միջոցով։ 1999 թվականից հետո օդային երթևեկությունը կտրուկ անկում է ապրում։ Օդային ավիացիայի ոլորտային ճգնաժամը պայմանավորված էր Ժիրոնայի և Ռեուսի չարտերային բազմաթիվ չվերթներով, որոնց թռիչքուղու վերջնական կանգառը Էլ Պրատն էր։ 2005 թվականից հետո Էլ Պրատը դառնում է Իսպանիայի թիվ երկու օդանավակայանը։ 2016 թվականի դեկտեմբերից ի վեր Բարսելոնայի օդանավակայանը սկսում է իրականացնել չվերթներ նաև դեպի Լատինական Ամերիկա և Ասիա։

Ծառայություններ 
Բարսելոնա-Էլ Պրատ միջազգային օդանավակայանին սպասարկում են հիմնականում տեղական և եվրոպական ավիաընկերությունները, որոնք ունեն որոշակի օպերացիոն բազա։ Միջմայրցամաքային կապերը վերջին տարիներին զգալի քանակությամբ ուղևորափոխադրումներ չեն առաջացրել։ Թվաքանակի հետ կապված աճը սկսվել է 21-րդ դարի սկզբին և զգալիորեն ընդարձակվել վերջին տարիներին։ Գնալով զգալիորեն աճում է հանգստյան և զբոսաշրջային նպատակներով ավիափոխադրումների ծավալները։ Համեմատաբար ավելի ցածր գներով ավիաընկերություններ են Ryanair, EasyJet, Norwegian Air միջազգային, EasyJet Switzerland, Wizz Air and Transavia.com-ը։ 2010 թվականի սեպտեմբերին օդանավակայանում հիմնվել է թռիչքային նոր բազա։

Օդանավակայանն ունի 3 թռիչքուղի, որոնցից երկուսը իրականացվում են զուգահեռ կարգով։ Օդանավակայանը հանդիսանում է Կատալոնիայի ժեներալիտետի և Իսպանիայի թագավորական կառավարության միջեւ կառավարման և վերահսկողության քաղաքականության քննարկման առարկա՝ «Aena»-ի (օդանավակայանի կառավարիչ) և տարբեր ավիաընկերությունների մասնակցությամբ։ Հակասության մի մասը վերաբերում է օդանավակայանի ստեղծման բացառություններին և Aena-ի ցանցի մյուս օդանավակայանների նկատմամբ առավելություններին՝ արտաքին ներդրումների տեսանկյունից։

Կարգո

Վիճակագրություն

Հիմնական ավիաուղիներ

Ամենազբաղված ուղևորագծեր

Տես նաև 
 Մադրիդի Բարախաս օդանավակայան

Ծանոթագրություններ 

Իսպանիայի օդանավակայաններ